Diari Oficial de la Generalitat Valenciana


Sumari del DOGV 6862, del 14-09-2012 (2012/8413)

ORDE 16/2012, de 5 de setembre, de la Conselleria d'Infraestructures, Territori i Medi Ambient, per la qual s'acorda iniciar el procediment de revisió del Pla d'Ordenació dels Recursos Naturals de la Serra d'Espadà.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6862

Data del DOGV
:   14-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8413


Data del document
:   05-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

ORDE 16/2012, de 5 de setembre, de la Conselleria d'Infraestructures, Territori i Medi Ambient, per la qual s'acorda iniciar el procediment de revisió del Pla d'Ordenació dels Recursos Naturals de la Serra d'Espadà.  
 [2012/8413]  
  
El Parc Natural de la Serra d'Espadà va ser declarat per mitjà del Decret 161/1998, de 29 de setembre, del Govern Valencià, basant-se en el que establia el Decret 218/1997, de 30 de juliol, pel qual s'aprovava el Pla d'Ordenació dels Recursos Naturals de la Serra d'Espadà.  
  
El decret esmentat establia en l'article 5.2 que la seua vigència venia establida pel canvi de circumstàncies o criteris que havien determinat la seua aprovació. La motivació del procediment de revisió que ara s'inicia, sorgix de la necessitat d'elaborar un document que arreplegue les actualitzacions normatives, tant de caràcter autonòmic com estatal, així com adaptar-lo a les directives europees de la matèria que s'han anat aprovant, especialment aquelles encaminades a la protecció d'espècies i hàbitats.  
L'àmbit territorial per a l'elaboració de l'actual Pla d'Ordenació dels Recursos Naturals coincidix territorialment amb el que es va establir en el Decret 218/1997.  
La Llei 11/1994, de 27 de desembre, d'Espais Naturals Protegits de la Comunitat Valenciana, preveu la figura de Pla d'Ordenació dels Recursos Naturals (PORN) com a instrument específic per a l'ordenació d'estos recursos en el territori de la Comunitat Valenciana, i en els articles 32 a 36 establix les característiques, l'abast, el contingut i la tramitació d'estos plans, els quals són aprovats per decret del Consell de la Generalitat.   
Per tot això, i en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, és procedent iniciar l'expedient d'elaboració i aprovació del Pla d'Ordenació dels Recursos Naturals de la Serra d'Espadà, i a este efecte.  
  
ORDENE  
  
Article 1  
S'acorda iniciar el procediment de revisió i aprovació del Pla d'Ordenació dels Recursos Naturals de la Serra d'Espadà, l'àmbit territorial del qual serà el que va establir per al Pla d'Ordenació dels Recursos Naturals el Decret 218/1997, de 30 de juliol. El dit àmbit, podrà modificar-se durant la tramitació de l'expedient.  
  
Article 2  
A partir de la publicació d'esta orde en el Diari Oficial de la Comunitat Valenciana, el règim de protecció per a l'àmbit territorial serà el que establix l'ordenació del Decret 218/1997, de 30 de juliol. No cal establir noves mesures cautelars atés que es procedirà a la revisió del decret esmentat, que seguirà en vigor fins que s'aprove un nou marc normatiu per a l'àmbit territorial designat amb anterioritat.   
  
  
Article 3  
Es faculta la Direcció General de Medi Natural de la Conselleria d'Infraestructures, Territori i Medi Ambient per a realitzar les actuacions tendents a l'elaboració i aprovació del Pla d'Ordenació dels Recursos Naturals de la Serra d'Espadà, amb la tramitació prèvia de l'expedient oportú d'acord amb el procediment legalment previst.  
  
  
DISPOSICIÓ FINAL  
  
Esta orde entrarà en vigor el mateix dia de la publicació en el Diari Oficial de la Comunitat Valenciana  
  
València, 5 de setembre de 2012  
  
La consellera d'Infraestructures, Territori i Medi Ambient,  
ISABEL BONIG TRIGUEROS